同王濬賢良賦龜得升字
作者：王安石
朝代：宋

paragraphs: 世傳一尾龜百齡，此龜逮見隋唐興。
雖然天幸免焦灼，想屢縮頸愁嚴凝。
前年赴海不量力，欲替鼇負三崚嶒。
番禺使君邂逅見，知困簸蕩因嗟矜。
疾呼余且設網取，以組繫首𪚫穿繩。
北歸與俱度大庾，兩夫贔屭苦不勝。
艤船秦淮擔送我，云此一可當十朋。
昔人寶龜謂神物，奉事槁骨尤兢兢。
殘民滅國遞爭奪，有此乃敢司黎烝。
於時睹甲別貴賤，太卜藏法傳昆仍。
豈如元君須見夢，初知歡喜得未曾。
自從九江罷納錫，衆漁賤棄秋不登。
卜人官廢亦已久，果獵誰復知殊稱。
今君此寶世莫識，我亦坐視心瞢瞢。
搘床纔堪比瓦礫，當粟孰肯捐斗升。
糝頭腥臊何足嗜，曳尾污穢適可憎。
盛溲除聾豈必驗，蹈背出險安敢憑。
刳腸以占幸無事，卷殻而食病未能。
如聞翕息可視效，乃往有墮崖千層。
仰窺朝陽俯引氣，亦得難老如岡陵。
諒能學此真壽類，世論妄以蟲疑冰。
嗟余老矣倦呼吸，起晏光景難瞻承。
但知故人所玩惜，每戒異物相侵陵。
唯憂盜賊今好卜，夜半劫請無威懲。
復恐嚵夫負之走，并竊老木爲薪蒸。
淺樊荒圃不可保，守視且寄鍾山僧。